tartuNLP/wikipedia-smugri-20251201 huggingface dataset:
Inkvisiitorid

 
"Inkvisiitorid" on 2022. aasta lõpus valminud Eesti film, mille on lavastanud ja produtseerinud Mart Raukas. 
Filmi "Inkvisiitorid" maailma esilinastus toimus Asolo Kunstifilmide Festivalil (Asolo Art Film Festival) 15.06.2023. Filmi "Inkvisiitorid" Kreeka esilinastus leidis aset Samose Phytagorase Kultuurifestivali raames septembris 2023.
"Inkvisiitorid" on mitmekihiline intellektuaalne draama/triller, mis on filmitud Tallinna dominiiklaste kloostris. Filmi kestus on 63 minutit. Filmi keeled on inglise, soome, vanakreeka ja uuskreeka keeled. Eestikeelsed subtiitrid koostas Linnar Priimägi.
Filmi visuaal lähtub tummfilmi ajastu esteetikast 17. sajandi Madalmaade maalikunsti vaikelude ja nende intiimse valguskäsitluse vaimus. Filmi võtetel kasutati ainult päevavalgust ning õlilampe. Palju tähelepanu pöörati õppejõust peategelase sisemonoloogile. Kuidas kõlab sisehääl? Milline on selle helivärving? Mille poolest erinevad mõttes esitatud küsimused kõnes väljaöelduist? Filmi tempo kooskõlastati kloostri kontemplatiivse õhustikuga ja mõtteprotsessi kiirusega ─ tulemuseks on intellektuaalne tragöödia, mis üldjuhul on aeglasem kui emotsionaalsed reaktsioonid või kehaliigutused.
Sisututvustus.
Naishumanitaar kasutab oma mõistust ja veetlust pääsemaks dominiiklaste kloostri salaraamatukokku, kus hoitakse vanu käsikirju. Ta tahab päevavalgele tuua ja "kustutada" sinna peidetud eugeenika-alase materjali. Nüüdisaegne "kustutuskultuur" jälitab varjatud ohtlikke ideid, et need ükskord alatiseks välja juurida. Mida sügavamale kaevub peategelane kloostri saladustesse, seda pingsamaks lähevad tema ja kloostri vaimse juhi suhed. Kloostri suletud ossa on peidetud gnostikute altar. Selle altari ketserliku saladuse paljastus vallandab ägeda sõja valguse jõudude ja pimeduse vahel peategelase hinges. Lõpuks, kui peategelane satub ehmatavatele materjalidele, mis räägivad klassikalise kultuuri väljajuurimisest, peab ta langetama otsuse, mis muudab ta elu: Kui tahad rahu, võta omaks ning usu! Kui tahad Tõde järgida, pead otsima! Film vaatleb Euroopa kultuuri ajalugu ja küsib: "Kus on nood inkvisiitorid, kes fanaatilise järjekindlusega on antiigist peale püüdnud "kustutada" klassikalise kultuuri ideaale?"
Auhinnad ja nominatsioonid.
Asolo Kunstifilmide Festival (Asolo Art Film Festival) 40 a. Edizione.
Zapson

Zapson (ukraina keeles "Запсонь", ungari keeles "Zápszony") on küla Ukrainas Taga-Karpaadi oblastis Berehove rajoonis Kossoni vallas. Zapson asub Ungari piirist ligikaudu kolme kilomeetri kaugusel, Berehovest umbes 15 km loodes.
Küla on esmamainitud 1271. aastal.
Aastatel 1946–1991 oli küla nimi Zastavne.
Ukraina 2001. aasta rahvaloenduse andmetel pidas 94,27% Zapsoni elanikest emakeeleks ungari keelt.
Laplace'i pöördteisendus

Laplace'i pöördteisendus on integraalteisendus, mis teisendab kompleksmuutuja funktsiooni formula_1, kus kompleksarv formula_2 (kompleks sagedusdomeen ehk s-domeen), tagasi reaalmuutuja funktsiooniks formula_3, kus formula_4 (ajadomeen). Kuna Laplace'i teisendus on üheselt määratav teisendus, siis on võimalik näidata, et selle pöördteisendus on samuti üheselt määratav:
formula_5
Bromwichi integraal.
Laplace'i pöördteisenduse leidmiseks on mitmeid võimalusi, kus igaühel on omad eelised, aga kõige laialdasema rakendusega on Bromwichi integral (Mellini inverteeritud integral või Fourier-Mellini integral), mis tuletatakse Fourier' teisenduse juba teadaoleva pöördseose vaatlemisel: 
formula_6
kus formula_7 tähistab Laplace'i pöördteisendust ja integreerimine toimub vertikaalsel joonel formula_8 komplekstasandil nii, et formula_9 väärtus oleks suurem (ehk vasakul) kõikidest formula_1 pooluste reaalarvulisest osadest.
Praktikas on Laplace'i pöördteisenduse tegemine tüüpiliselt mugavam, kui esmane formula_1 funktsioon teha osadeks vastavalt tabelitest leitavatele esitusvormidele ning pöördteisendus kirjutada lihtsalt ümber tabeli vastete järgi ("lookup table").
Omadused.
Olgu meil funktsioonid formula_12 ja formula_13, millel leiduvad vastavad Laplace'i pöördteisendused formula_14 ja formula_15. Teisenduse
1. Aditiivsus (summa või vahe)
formula_16
Laplace'i pöördteisendus kahe funktsiooni summast on võrdne nende üksikute funktsioonide Laplace'i pöördteisenduste summaga.
2. Homogeensus (konstandiga korrutamine)
formula_17
kus formula_18 on konstant.
3. Esimene teoreem sageduse nihutamise kohta
formula_19
4. Teine teoreem sageduse nihutamise kohta
formula_20
kus formula_21 on ühikastme funktsioon.
Kui Laplace' pöördteisenduses esineb formula_22 komponent, siis on see võimalik teisenduse lõpus asendada astmefunktsiooniga. Nimelt tehes Laplace' pöördteisenduse nii, et ignoreerides formula_22 komponenti ja lõpptulemuses formula_24 asendada formula_25 ning juurde lisada korrutiseks ühiksastme funktsioon, saamegi korrektse Laplace' pöördteisenduse kogu funktsiooni kohta.
Davõdiv

Davõdiv (ukraina keeles "Давидів", poola keeles "Dawidów") on küla Ukrainas Lvivi oblastis Lvivi rajoonis, Davõdivi valla halduskeskus. Davõdiv asub Lvivi kesklinnast ligikaudu 13 km lõunakagus.
Küla on esmamainitud 1386. aastal.
Davõdivis on üles kasvanud poola luuletaja ja publitsist Kornel Ujejski (1823–1897).
Kuulamispartituur

Kuulamispartituur (saksa keeles "Hörpartitur") on muusikas kõla põhjal loodud, tavaliselt graafilist notatsiooni kasutav transkriptsioon, mis võimaldab muusikalisi struktuure visualiseerimise kaudu paremini analüüsida. 
Kuulamispartituure hakati looma peamiselt elektroakustilise muusika jaoks. Näiteks Rainer Wehinger lõi 1970. aastal kuulmispartituuri György Ligeti elektroakustilisele teosele "Artikulation" (1958). Tuntud on ka Karlheinz Stockhauseni "Studie II" jaoks hiljem loodud analüütiline kuulamispartituur, mille piisav täpsusaste võimaldab teost uuesti reprodutseerida. 
Tänapäeval on kuulamispartituur levinud ka laivelektrooniliste heliteoste elektroonikapartii kirjapanemisel.
Tartu Üksik-Päästekompanii

Tartu Üksik-Päästekompanii oli Eesti Päästeameti sõjaväestatud valitsusasutus Siseministeeriumi valitsemisalas, mis tegutses ajavahemikul 1996–2005. 
Tartu Üksik-Päästekompanii moodustati sõjaväestatud päästeüksuste ümberkorraldamise käigus Jõhvis Pargi tänav 30 asunud Jõhvi Päästerügemendist 1996. aastal, kui Jõhvi Päästerügemendi baasil moodustati Jõhvi Üksik-Päästekompanii ja Tartu Üksik-Päästekompanii Luunja vallas Sirgu külas. 
Enne tegutses Jõhvi Päästerügemendi Tartu Päästekompanii Luunja vallas Pilkal, kus asusid kompanii: konteinerilao hoone, lõhkeaineladu, laskemoonaladu, kasarm, söökla-klubi, vahtkonnahoone koos pääslaga, garaaž, juurviljahoidla, külmhoone, rajatis eritehnika jaoks, varikatus tehnika hoidmiseks, varjend, kasvuhoone, 2 vaatlustorni, katlamaja koos töökodadega, saun koos spordisaaliga, vallitatud juhtimispunkt, balloonihoidla, pumbamaja, diiselgeneraatori hoone, alajaam, tuletõrje veehoidla, tankla, vallitatud betoonrajatis. Tartu Päästekompanii moodustati 2. septembril 1992. aastal.
Kompanii ülemad olid: 1992. aastal leitnant Kaupo Pass, aastail 1993–1995 nooremleitnant Andrei Erlich ning alates aastast 1996 kapten Voldemar Tokman. 
Päästekompanii komplekteerimisel kasutati sõdureid ja allohvitsere ajateenijatena, samuti asendusteenistuslasi ning riigiteenistujaid. Päästekompaniidesse kuulus nende tegutsemise ajal 300 vormikandjat, kellest umbes 180 olid ajateenijad.
Päästekompanii struktuuriüksused olid:
Päästekompanii funktsioonid olid vastavalt Tartu Üksik-Päästekompanii põhimäärusele:
Tallinna Üksik-Päästekompanii

Tallinna Üksik-Päästekompanii oli Eesti Päästeameti sõjaväestatud valitsusasutus Siseministeeriumi valitsemisalas, mis tegutses ajavahemikul 1996–2005. 
Tallinna Üksik-Päästekompanii moodustati sõjaväestatud päästeüksuste ümberkorraldamise käigus 1996. aastal Tallinna Pääste- ja Juhtimiskompaniist, mis loodi 10. märtsil 1992. aastal,
Tallinna Pääste- ja Juhtimiskompanii tegutses Harjumaal Kose vallas Vardjal, kus asusid kompanii: kasarm, õppe- ja sööklahoone, staabihoone, pääsla, 3 garaažihoonet, sigala ja laohooned, tankla, kaitstud juhtimiskeskus, juurviljahoidla, määrdeainete hoidla, betoonist piirdeaed, kompleksalajaam, elamu. ENSV ajal asus Vardjal ENSV Tsiviilkaitse staabi sideväeosa. 1992. aasta märtsi alguses võttis päästeteenistus üle Kose lähedal Ravilas asunud tsiviilkaitse väeosa.
Päästekompanii komplekteerimisel kasutati sõdureid ja allohvitsere ajateenijatena, samuti asendusteenistuslasi ning riigiteenistujaid. Päästekompaniidesse kuulus nende tegutsemise ajal 300 vormikandjat, kellest umbes 180 olid ajateenijad.
1990. aastate algul õnnestus Eesti sõjaväelastel ja kaitseliitlastel lahkuvalt Vene armeelt üle võtta vähemalt 5–6 BTR-60, neist 1 sidesoomuk BTR-60PU. Lisaks sõjaväeotstarbelistele oli üks ümberehitatud BTR-60 kasutusel Päästeameti Tallinna Üksik-Päästekompaniis.
2. septembril 2004 Lihula kalmistult peaminister Juhan Partsi korraldusel “60 aastat Eesti kaitselahingutest” monumendi eemaldamise järel toimetati monument Tallinna Üksik-päästekompanii territooriumile ja taaspüstitati hiljem Eesti Vabadusvõitluse Muuseumis Lagedil.
Kompanii ülem oli: 1992–2005 kapten Kaido Kaurit. 
Päästekompanii struktuuriüksused olid:
Päästekompanii funktsioonid olid vastavalt Tallinna Üksik-Päästekompanii põhimäärusele:
Sammfunktsioon

Sammfunktsioon on funktsioon, mida saab kirjeldada lõpliku arvu intervallide karakteristlike funktsioonide lineaarkombinatsioonina.
Definitsioon.
Funktsioon formula_1 on sammfunktsioon, kui seda kirjeldab summa 
formula_2
kus formula_3 on intervallide arv, formula_4, formula_5 on intervall ja formula_6 on hulga formula_5 karakteristlik funktsioon.
Funktsiooni formula_8 nimetatakse hulga formula_9 karakteristlikuks funktsiooniks, kui 
formula_10 
Sammfunktsiooni intervallidel järgnevad omadused:
Kui need omadused ei kehti, on võimalik funktsioon ümber kirjutada. Näiteks funktsiooni
formula_16
saab kirjutada ka 
formula_17.
Mõkola Lõssenko nimeline Lvivi Rahvuslik Muusikaakadeemia

Mõkola Lõssenko nimeline Lvivi Rahvuslik Muusikaakadeemia (ukraina keeles Львівська національна музична академія імені Миколи Лисенка) on muusikakõrgkool Ukrainas Lvivis. 
Kool on nimetatud ukraina helilooja, dirigendi ja muusikapedagoogi Mõkola Lõssenko järgi.
Venemaa keiserlikud teatrid

Venemaa keiserlikud teatrid, ka õukonnateatrid olid teatrid Venemaa Keisririigis, mis eksisteerisid riigi kulul ja olid keiserliku õukonna halduses aastatel 1756–1917.
Venemaa Keisririigi Õukonnaministeeriumi haldusalas tegutsevate keiserlike teatrite üldjuhtimist teostas direktsioon, kelle alluvuses olid Peterburi kontor ja Moskva kontor. Viimane keiserlike teatrite direktor (1901–1917) oli endine ratsaväepolkovnik Vladimir Teljakovski (1860–1924), kes 1898. aastal nimetati direktsiooni Moskva kontori valitsejaks ja 1901. aastal edutati direktoriks.
Teljakovski eelkäijaks selles ametis oli Keila-Joal sündinud vürst Sergei Volkonski, kes juhtis Venemaa keiserlike teatrite direktsiooni aastatel 1899–1901.
Ukraina Riiklik Muusikaakadeemia

Pjotr Tšaikovski nimeline Ukraina Riiklik Muusikaakadeemia (ukraina keeles Національна музична академія України імені П. І. Чайковського) on muusikakõrgkool Ukrainas Kiievis. Kasutusel on ka nimetus Kiievi konservatoorium.
Kõrgkool on nimetatud vene helilooja Pjotr Tšaikovski järgi.
Kõrgusparandus

Kõrgusparandus (inglise keeles "pitch correction") on audiosignaali intonatsiooni (helikõrguse) muutmine nii, et kõik noodid on võrdselt tempereeritud (näiteks nootide helikõrgused klaveril). See saavutatakse tavaliselt audiotarkvara või elektroonist seadet kasutades. Kõrgusparanduse seadmed saavutavad helikõrguste muutmise nii, et see ei mõjuta heli teisi parameetreid (näiteks tämber, helivaljus ning tempo). Kõrgusparandus esmalt tuvastab audiosignaali helikõrguse ning seejärel arvutab ja muudab audiosignaali vastavalt soovitud muutusele. Kõige rohkem kasutatakse kõrgusparanduse seadmeid levimuusikas ja lauluhääle helikõrguse parandamises.
Ajalugu.
Enne kõrgusparanduse leiutamist pidi solisti hääle helikõrguse parandamiseks terve laulu või sobimatu osa uuesti salvestama. Samuti ei saanud enne kõrgusparanduse seadmeid reaalajas parandusi teha. Mõnikord on see vajalik näiteks kontsertidel, et kiiresti muuta "möödalaulmine" õigeks. Küll aga kasutati laulu järgi suu liigutamist, kui esineja ei saanud piisavalt hästi laulda.
Kõrgusparandus oli suhteliselt tundmatu enne aastat 1997, kui tuli turule Antares Audio Technology automaatse häälestamise (Auto-Tune) kõrgusparanduse seade. See asendas varasema aeglase ja vaevarikka stuudiosalvestuse meetodi uue ja efektiivse moodusega, millel oli võimekus reaalajas helikõrgust parandada. Seda kasutati hiljem ka erinevatel esinemistel.
Kasutus.
Kõrgusparandus.
Kõige tavalisem kõrgusparanduse kasutusvaldkond on solisti hääle helikõrguse parandamine vale helikõrgusega nootidel. Kõrgusparandus kiirendab tööd laulude salvestamisel, sest niiviisi ei pea iga kord kehvemat osa uuesti salvestama, vaid saab seda teha vastavate seadmetega. Kõrgusparandust saab rakendada ka näiteks muusikaintrumentide helikõrguste parandamiseks. 
Loomingulise efekti lisamine.
Paljud artistid lisavad salvestusele kõrgusparanduse abil erinevaid efekte, mis muudab popmuusika veelgi mitmekesisemaks. 
Harmooniate loomine.
Kuna kõrgusparanduse abil saab helisignaali kõrgust muuta, siis kasutatakse seda ka harmooniate loomiseks. Sedasi ei pea artist mitu korda erineva helikõrgusega laulma, vaid piisab ühest salvestusest, mida saab kõrgusparanduse abil kohandada vastavalt soovile. 
Kriitika.
Kui kõrgusparandus muutus populaarsemaks, hakati seda liiga palju kasutama ning selle maine polnud eriti hea. Stuudiotes kasutati salaja kõrgusparandust, samal ajal väites, et seda ei tehta. Oli mitmeid arvamusi, et automaatne kõrgusparandus hävitab muusika ning lauluoskus pole enam nii eriline. Kui kõrgusparandust kasutada hästi, siis pole aru saadagi, et seda oleks kasutatud, kui aga seda teha rutakalt ja kehvemini, on hästi aru saada. Seetõttu kehvem kasutamine tekitas kõrgusparandusele halba mainet, aga professionaalne kasutamine seda mainet ei tõstnud.
Ferfay

Ferfay on vald Põhja-Prantsusmaal Pas-de-Calais' departemangus.
Endine söekaevandus- ja nüüdne põllumajandusküla asub u. 16 km Béthune'ist läänes ja 50 km Lille'ist edelas, teede D341 ja D91 ristumiskoha ümbruses.
Festubert

Festubert on vald Põhja-Prantsusmaal Pas-de-Calais' departemangus. Küla oli Esimese maailmasõja ajal läänerindel ja purustati suuresti 1915. aasta mais Festubert'i lahingus.
Põllumajandusküla asub u. 8 km Béthune'ist idas ja 34 km Lille'ist edelas, teede D166 ja D72 ristumiskoha ümbruses.
Fleurbaix

Fleurbaix (lääneflaami: "Vloerbeek") on vald Põhja-Prantsusmaal Pas-de-Calais' departemangus.
Põllumajandusküla asub u. 24 km Béthune'ist kirdes ja 21 km Lille'ist läänes, teede D176 ja D171 ristumiskoha ümbruses, Nordi departemangu piiri ääres. Ojake "Becque du Biez" voolab läbi valla.
Karpenko-Karõi nimeline Kiievi Riiklik Teatri, Kino ja Televisiooni Ülikool

Karpenko-Karõi nimeline Kiievi Riiklik Teatri, Kino ja Televisiooni Ülikool (ukraina keeles Київський національний університет театру, кіно і телебачення імені І. К. Карпенка-Карого) on kõrgkool Ukrainas Kiievis.
Ülikool on nimetatud ukraina näitekirjaniku Ivan Karpenko-Karõi järgi. Praeguse nime sai 23. aprillil 2003. Enne restruktureerimist kandis õppeasutus mitmeid nimesid, üks neist on näiteks Kiievi Teatrikunsti Instituut.
Petar Stojanović (jalgpallur)

Petar Stojanović (sündinud 7. oktoobril 1995 Ljubljanas) on Sloveenia jalgpallur, kes mängib paremkaitsjana Itaalia esiliiga klubis Sampdoria (laenul Itaalia kõrgliiga klubist Empoli) ja Sloveenia jalgpallikoondises.
Stojanović alustas klubikarjääri Sloveenias. Noorena mängis ta ka väravavahi ja ründava poolkaitsjana, kuid mõni aeg pärast 2011. aastal NK Mariboriga liitumist asus ta mängima paremkaitsjana. Maribori meeskonnas debüteeris ta Sloveenia kõrgliigas 2012. aasta märtsis ning sai 16 aasta ja 18 päeva vanuselt Maribori kõige nooremaks mängijaks Sloveenia kõrgliigas. Sloveenia kõrgliigas lõi ta esimese värava 17. mail 2014 mängus Gorica vastu. Maribori põhikoosseisu hakkas Stojanović regulaarselt kuuluma hooajal 2014/15.
2016. aasta jaanuaris sõlmis ta lepingu Horvaatia kõrgliigaklubiga Zagrebi Dinamo, kellega ta tuli viis korda Horvaatia meistriks.
2021. aasta juulis läks ta Zagrebi Dinamost laenule Empolisse, kuhu läks aasta hiljem püsivalt üle.
Sloveenia jalgpallikoondises debüteeris Stojanović 18. novembril 2014 mängus Colombia vastu. Koondisekarjääri esimese värava lõi ta 1. septembril 2021 MM-i valikmängus Slovakkia vastu.
Majanduspiirkond

Soomes on majanduspiirkond (soome keeles "seutukunta", rootsi keeles "ekonomisk region") valdade ühendus. Soome jaguneb 69 majanduspiirkonnaks. Majanduspiirkondi on maakonnas üldjuhul mitu tükki.
Ida-Lapimaa piirkond

Ida-Lapimaa piirkond on majanduspiirkond Soomes Lapimaa maakonnas.
Ida-Lapimaa asub Põhja-Soomes Venemaa piiri ääres. Piirkond on hõredalt asustatud. 2019. aastal elas seal 15 808 inimest, mis on 31% vähem kui aastal 2000.
Kemi-Tornio piirkond

Kemi-Tornio piirkond on piirkond Soomes Lapimaa maakonnas.
Jaak Kõdar

Jaak Kõdar (7. juuli 1940 Nava talu, Lilli küla, Karksi vald – 22. märts 2023) oli eesti prosaist, näitekirjanik ja kultuurikorraldaja.
Nõukogude ajal töötas ta tootmiskoondises Desintegraator. Asutust juhtinud Johannes Hindi poliitilise protsessi tõttu kandis Kõdar 1984–1987 karistust Rummu ja Murru vanglas, karistuse lõppedes ta rehabiliteeriti.
2005. aastal ehitas ta oma isatallu Navale (Viljandimaal Mulgi vallas Lilli külas) etenduspaiga Nava lava. Samast aastast korraldas ta seal Mulgi kultuuri festivali, kus etendati ka tema kirjutatud näitemänge.
Jaak Kõdar kirjutas ligi 30 raamatut, sh näidendeid, luulekogusid ja lasteraamatuid nii eesti kirjakeeles kui ka mulgi murdes. Ka andis ta välja oma isa mälestusteraamatu "Kaks elu".1970. aastatel töötas ka reporterina ETV-s.
2014. aastal nimetati ta Karksi valla aukodanikuks.
2017. aastal pälvis Kõdar Mulgi Kultuuri Instituudi auhinna Mulgimaa Uhkus.
Kõdar oli 2009. aastast Eesti Kirjanike Liidu liige. 1994. aastast kuulus ta Eesti Keskerakonda.
Põhja-Lapimaa piirkond

Põhja-Lapimaa piirkond on majanduspiirkond Soomes Lapimaa maakonnas. See on Soome suurim ja hõredaimalt asustatud majanduspiirkond.
Rovaniemi piirkond

Rovaniemi piirkond on piirkond Soomes Lapimaa maakonnas.
Tornio oru piirkond

Tornio oru piirkond on majanduspiirkond Soomes Lapimaa maakonnas.
Tunturi-Lapimaa piirkond

Tunturi-Lapimaa piirkond on majanduspiirkond Soomes Lapimaa maakonnas.
Fouquereuil

Fouquereuil on vald Põhja-Prantsusmaal Pas-de-Calais' departemangus.
Põllumajandusküla asub 1,6 km Béthune'ist edelas ja 48 km Lille'ist edelas, teede D181 ja D181E ristumiskoha ümbruses. Lähedalt möödub Autoroute A26.
Fouquières-lès-Béthune

Fouquières-lès-Béthune on vald Põhja-Prantsusmaal Pas-de-Calais' departemangus.
Põllumajandus- ja kergetööstusküla asub 1,6 km Béthune'ist edelas ja 48 km Lille'ist edelas, teede D181, N41 ja N43 ristumiskoha ümbruses. Lähedalt möödub Autoroute A26.
Äestamine

Äestamine on mulla pindmine harimine, eesmärgiga takistada ja hävitada umbrohtude kasvu. 
Äestamise käigus kobestatakse mulla pind, mis aitab väetistel kiiremini mulda imenduda. Äestamise efektiivsus sõltub umbrohtude kasvufaasist: mida väiksemas arengufaasis on umbrohi, seda efektiivsem on äestamine. Tärkamisstaadiumis umbrohtudest rebitakse välja 11%, maetakse mulla alla 72% ja kahjustatakse 17%. Idulehtede kasvufaasis on äestamisega võimalik hävitada 60–70% umbrohtudest, see eest 2–4 pärislehe kasvufaasis hävib 30–50% umbrohtudest. 6–8 lehe kasvufaasis ei anna äestamine piisavat efekti. Hilisemas kasvufaasis olevate umbrohtude korral tuleb äkked seadistada suuremale survele maapinna suhtes. Samuti tagab suurem töökiirus tõhusama töö.
Erinevat liiki umbrohud reageerivad äestamisele erinevalt. Näiteks vesiheina ja põldkannikese äestamisel hävib 80–100% taimedest. Valget hanemaltsa äestades suudetakse hävitada aga 60–80% taimedest. Sammasjuureliste umbrohtude puhul on äestamise efektiivsus alla 60%, samas vähendatakse siiski umbrohtude seemnesaaki. Samuti on äestamise mõju väga väike vegetatiivselt paljunevatele umbrohtudele.
Ohud.
Äestamine tekitab taimedele stressi, mis heades tingimustes on taimekasvule hea. Halbades tingimustes võib stressiga taimi kahjustada. Enne äestamist tuleb veenduda: :
Kiievi Jumalaema Kaitsmise kirik Podilis

Kiievi Jumalaema Kaitsmise kirik Podilis (ukraina keeles Святопокровська Покровська церква) on õigeusu kirik Kiievi linnaosas Podili rajoonis, 18. sajandist pärit ehitismälestis.
Ajaloost.
Kahekorruseline kolme kupliga kivikirik püstitati aastail 1766–1772 ukraina barokkstiilis arhitekt Ivan Hrõhorovitš-Barski jooniste järgi samal kohal asunud 1685. aastal ehitatud ja tulekahjus hävinud puukiriku asemele. Kiriku kõrval seisab 1809. aastal ehitatud kellatorn. 1811. aastal sai kirik tulekahjus raskelt kannatada ja pühitseti 1817. aastal uuesti.
Välislingid.
Храми Подолу. Покровська церква. - Україна Інкогніта
János Bud

János Bud (30. mai 1880 Dragomérfalva (tänapäeval Dragomirești, Rumeenia) – 7. august 1950 Budapest) oli Ungari poliitik ja statistik. Aastatel 1924–1928 Ungari rahandusminister ja 1929–1931 kaubandusminister.
Pärast õigusteaduse õpinguid Budapesti ülikoolis töötas ta riiklikus statistikaametis. Aastal 1910 sai tast kaubandusministeeriumi abisekretär ja järgmisel aastal Budapesti ülikooli statistikaõppejõud.
15. novembrist 1924 kuni 5. septembrini 1928 oli ta rahandusminister István Bethleni valitsuses, 31. augustist 1929 kuni 24. augustini 1931 oli ta samas kabinetis kaubandusminister.
Pärast poliitilise karjääri lõppu asus ta aastast 1931 tööle ülikooli õppejõuna.
Isiklikku.
Ta oli abielus Mária Földváryga.
Ta oli kreekakatoliiklane.
Adam7 algoritm

Adam7 algoritm ("PNG interlacing") ondigitaalse pilditöötluse algoritm, mida kasutatakse PNG piltide astmeliseks dekodeerimiseks.
Algoritm tükeldab pildi 7 alampildiks vastavalt all toodud 8x8 pikslist korduvale mustrile.
formula_1
Adam7 algoritm suurendab küll faili mahtu, aga tänu astmelisele dekodeerimisele muutub pilt kiiremini arusaadavaks kui tavalise jadamisi lahti pakkimise puhul.
Andmete lahtipakkimise käigus muutub pilt hägusest järjest detailsemaks.
Tänapäeva andmeedastuse kiiruste puhul ei ole pikslite jadamisi laadimine enam nii aeganõudev. Varasemate kiiruste puhul võimaldas Adam7 pilte mõistlikuma kiirusega kuvada ja pildi vaatajale jäi võimalus valida kui detailset pilti ta soovis alla laadida.
Kasutus.
Adam7 algoritmi kasutatakse enamasti veebibrauseris rastergraafika kuvamiseks.
Algoritm võimaldab andmetekadudeta pakkimist koos kiire piltide kuvamisega. 
Adam7 laseb pilte kuvada ilma neid tervenisti alla laadimata.
See tähendab kiirelt madala kvaliteediga pildi kuvamist, seni kui osasid piksleid veel alla laaditakse.
Mida rohkem piksleid on alla laaditud, seda teravamaks pilt muutub.
Algoritm töötab kahemõõtmeliselt, pakkides pilti nii vertikaalselt kui ka horisontaalselt.
See tagab pildi mõõtmete säilimise, kuna pilti venitatakse maksimaalselt kahekordse faktoriga.
Ühemõõtmelised algoritmid moonutavad pilti palju rohkem, nt GIF-i algoritm venitab esimesel pakkimisel pilti 8-kordselt edastades iga 8. horisontaalse rea.
Algoritmi tööpõhimõte.
Pildil olevad pikslid jaotatakse 8x8-pikslise mustri järgi alampiltideks 1-7.
Jaotamist alustades vasakust ülemisest nurgast ning mustrit korratakse pildi äärteni.
Saadud alampildid tükeldatakse ridade kaupa.
Pilt saadetakse alampiltide kaupa saajale, kus seda järjest lahti pakitakse.
Pildi lahtipakkimisel pikslidinterpoleeritakse ehk ennustatakse pikslite vahel puudu olevaid piksleid.
Kõik puuduvad pikslid arvutatakse (n-ö ennustatakse) ja pilt muutub sedamööda järjest selgemaks, mida rohkem piksleid on korrigeeritud (laaditud).
Virvtoonimine

Virvtoonimine (inglise "dither") on tahtlik müra lisamine signaali, et muuta kvantimisviga vähem märgatavaks. Näiteks kasutatakse seda, et vältida suurte ühtlast värvi mustrite teket piltides. Virvtoonimist kasutatakse tihti digitaalsete heli- ja pildiandmete töötlemisel.
Audio.
Audio töötlemise käigus kasutatakse virvtoonimist, et lisada natuke müra, mis vähendaks kvantimisvigadest tulenevat moonutust. See on oluline osa analoog helisignaali digitaalseks muutmisel ning võib oluliselt heli kvaliteeti parandada, muutes kvantimisvigadest tulenevaid efekte vähem kuuldavaks. Virvtoonimisest on kasu ka helisignaali bitisügavuse vähendamisel.
Pildid.
Virvtoonimist kasutatakse näiteks halltoonilise pildi mustvalgeks muutmisel. Selle tulemusena kujutatakse eri tumedusega osad pildis eri tihedusega mustade pikslitega nii, et mingi piirkonna pikslite keskmine väärtus oleks umbes sama algse halli tooniga.
Virvtoonimist kasutatakse pilditöötluses, et luua illusioon suuremast värvisügavusest olukordades, kus on pildil piiratud arv värve. Varem oli virvtoonimine sageli vajalik, kuna vanemad arvutid olid mitmel viisil piiratud. Vanematel elektronkiiretoru kasutavatel ekraanidel oli virvtoonimine vähem nähtav. Tänapäeval on peaaegu kõik värvipiirangud meie pilditöötluses ise kehtestatud ja tänapäevastel ekraanidel kuvatav moonutamine ei anna sama efekti. 
Algoritmid.
Mõned virvtoonimise algoritmid:
Tammleht

Tammleht on eesti perekonnanimi.
Nimede eestistamisel määrati Tammleht uueks perekonnanimeks isikuile endise perekonnanimega Donberk, Nordmann, Sumberg, Sumpärk, Tamberg, Tandorf ja Tertsius. 2023. aasta 1. jaanuari seisuga on perekonnanimi Tammleht 19 mehel ja 22 naisel.
Kroneckeri deltafunktsioon

Kroneckeri deltafunktsioon (ka lihtsalt "Kroneckeri" "delta") on kahe muutuja funktsioon diskreetses matemaatikas, mille väärtus on 1, kui argumendid on võrdsed ning väärtus on 0, kui argumendid pole võrdsed. Matemaatiliselt defineeritakse Kroneckeri deltafunktsiooni järgmiselt:
formula_1; Näitena formula_2, samas formula_3.
Indeksite formula_4 ja formula_5 maksimaalne väärtus vastab süsteemi mõõtmelisusele, näiteks kolme-mõõtmelises ruumis omandavad formula_4 ja formula_5 väärtuseid 1 kuni 3.
Kroneckeri deltafunktsioon on nime saanud saksa matemaatiku Leopold Kroneckeri järgi, kes töötas funktsiooni välja 1860. aastal.
Pidevate signaalide, impulsside ja punktallikate matemaatilisel väljendamisel kasutatakse tavaliselt hoopis Diraci deltafunktsiooni.
Omadused.
Kroneckeri Deltafunktsiooni korral kehtivad järgnevad võrrandid:
 formula_8
Saame seega maatriksit formula_9 vaadelda ühikmaatriksina.
Lisaks sellele on Kroneckeri delta sümmeetriline ehk: formula_10, kuna kui formula_11 siis formula_12 ja seega ka formula_13 ning samamoodi kui formula_14 siis ka formula_15.
Kasutusvaldkondi.
Üldiselt kasutatakse Kroneckeri deltat erinevate avaldiste kirjapanekul, et seda teha lühidalt ja lihtsalt. Kroneckeri deltat saab kasutada matemaatiliste identiteetide tuletamiseks, matemaatiliste võrrandite lihtsustamiseks ning mõõtmete muundamiseks. 
Kroneckeri deltafunktsiooni abil saame näiteks defineerida elektromagnetvälja või gravitatsioonivälja skalaarpotentsiaali osatuletist ruumis, kus on võrdne arv koordinaattelgi ja tuletise indekseid. Delta sümbolit kasutatakse ka kvantmehaanikas, kus see on oluline staatiliste energiaväärtuste väljendamisel.
Füüsikas kasutatakse Kroneckeri deltat tihti tensorite indeksite kokkuleppelises kirjutamises, eriti Lorentzi indeksite puhul, mis kirjeldavad neljamõõtmelist aegruumi. Kroneckeri deltat kasutatakse lihtsustamaks tensorite kirjapanekut. Kusjuures Kroneckeri delta on ise samuti teist järku tensor. Kroneckeri deltat kasutatakse tihti filtrina, nimelt sellel on kasulik omadus: formula_16.
Klassikalises mehaanikas on Kroneckeri delta tuntud ka kui Kroneckeri sümbol ning seda kasutatakse näiteks Newtoni teise seaduse kirjutamisel vektorkujul:
formula_17
kus formula_4 ja formula_5 on indeksid ning formula_20 on jõu vektor formula_4-nda dimensiooni suhtes, formula_22 on keha mass, formula_23 on sarnaselt vastavalt indeksile kiirenduse vektor mingis dimensioonis ja formula_24 on Kroneckeri delta.
Digitaalne signaalitöötlus.
Digitaalses signaalitöötluses kasutatakse ühikimpulsi mõistet, selleks et keerukamaid signaale luua või aluskomponentideks lahutada. Ühikimpulssi tähistatakse formula_25, see on Kroneckeri deltafunktsiooni formula_26 erijuht, kus funktsiooni indeksite hulgaks on täisarvude hulk.
Ühikimpulss on defineeritud kui formula_27.
Ei saa öelda aga teistpidi, et Kroneckeri deltafunktsioon on ühikimpulss. Kroneckeri deltafunktsiooni ja ühikimpulsi väärtustused kattuvad esimeses dimensioonis, kuid formula_26 omandab lisaks veel nullist erineva väärtuse näiteks teises dimensioonis, kus ühikimpulss pole defineeritud.
Halli konstant

Halli konstant, ka Halli koefitsient, tähis formula_1, on materjalikonstant, mida väljendatakse kuupmeetrites kuloni kohta (m3/kg). Halli efekti mõõtmisel on Halli konstant võrdetegur Halli pinge formula_2 valemis:
 formula_3
kus formula_4 on juhti läbiv vool, formula_5 on magnetiline induktsioon ja formula_6 on juhtiva kihi paksus. Siit saaqb avaldada Halli konstandi kujul
 formula_7
Kihi paksuse formula_6 saab jätta arvesse võtmata, kui kasutatakse elektrivoolu tihedust formula_9 ja elektrivälja tugevust formula_10.
Indeksid formula_11 osutavad siin vastavate suuruste orientatsioonile ristkoordinaadistikus.
Halli konstandi väärtus näitab, kui tugev peab olema elektriväli, et kompenseerida magnetvälja mõju liikuvatele laengukandjatele. 
Konstandi tüüpilisi väärtusi.
Halli konstandi tegelikud väärtused võivad esitatuist suuresti erineda. Erinevus tuleneb ühelt poolt materjali puhtusastmest ja teiselt poolt temperatuurist. Näiteks alumiiniumi puhul on kirjandusallikates toodud ka väärtus −34 · 10−12 m3∕ C . Kui Halli konstandil on positiivne väärtus, domineerib aukjuhtivus, negatiivse väärtuse korral elektronjuhtivus.
Ajaloost.
Edwin Hall teatas oma kirjas ajakirjale American Journal of Mathematics 19. novembril 1879, et jagatis formula_12 on konstantne. Konstant nimetati hiljem tema järgi. Konstandi väärtusi ei saanud ta aga arvutada, sest elektron ja elementaarlaeng formula_13 olid tol ajal veel teadmata.
Priimabaleriin

Priimabaleriin on teatris esimesel positsioonil olev baleriin, balletitrupi juhtiv solist, kes tantsib balletietendustes peaosi. Tegemist on kõrge kvalifikatsiooniga tantsijaga, kellel on rollide tõlgendamisel ainulaadne originaalsus, kõrge tehnika valdamine ja artistlikkus. Seda nimetust kasutatakse peamiselt puhtnominaalselt, näiteks meedias, intervjuudes, kriitilistes analüüsides jms. 
Eesti baleriinide kohta on austavat nimetust "priimabaleriin" pruugitud Helmi Puuri, Elena Poznjak-Kõlari, Tiiu Randviiru, Kaie Kõrbi ja Maria Seletskaja kohta.
Ametlik kutsealane kategooria.
Kitsamas tähenduses on "priimabaleriin" baleriinile antav kutsealane kategooria, mis on ekvivalntne esitantsija kategooriaga. 
Venemaa Keisririik.
Selline ametlik kategooria oli kasutusel näiteks Keiserlikul Venemaal alates 1890. aastatest kuni keisririigi eksistentsi lõpuni.
Keiserlike teatrite direktsioon andis "priimabaleriini" kategooria Maria teatri viiele ja Moskva Suure Teatri kahele baleriinile.
Tänapäeval.
Tänapäeval on balletitantsijate kutsealases hierarhias "priimabaleriin" kasutusel vähestes teatrites (Venemaal näiteks Stanislavski ja Nemirovitš-Dantšenko Moskva Muusikateatris).
Riina Rillo

Riina Rillo (sünninimi Riina Jaanisk, sündinud 7. juuni 1956) on eesti maalikunstnik ja galerist.
Ta on lõpetanud Oskar Lutsu Palamuse Gümnaasiumi ja Tartu Kõrgema Meditsiinikooli. Kunstialased akadeemilised teadmised on ta omandanud Eesti Kunstiakadeemia Avatud Akadeemias Tiit Pääsukese, Aimar Kristersoni, Tiina Tammetalu, Maarit Murka, Kaisa Puustaku juhendamisel ja Tartu Kõrgemas Kunstikoolis "Pallas" Eve Eesmaa juhendamisel. 
Lisaks on Rillo õppinud Estonian Business Schoolis ärimajanduse juhtimist. Enne kunstivaldkonda asumist töötas ta meditsiinis, kultuurijuhina, panganduses ja riigiametis. 
Kunstnik on viljelenud kriitpastell-maali, akvarelli, akrüülmaali, siidimaali ja keraamikat. Valdavaks on tema loomingus õlimaal.
2014. aastal asutas ta koos oma abikaasa Mati Rilloga Rakveres kunsti- ja disainigalerii Ars-Mel, mis vahendab Eesti kunstnike teoseid.
Isikunäitused.
Isikunäitusi on Riina Rillo korraldanud alates 2007. aastast. Grupinäitustel on ta osalenud alates 2000. aastast.
Matilda Kšessinskaja

 
Matilda Kšessinskaja, ka Mathilde Kschessinska (vene keeles Матильда Феликсовна Кшесинская; poola keeles "Matylda Maria Krzesińska"; 31. august (vkj 19. august) 1872 Peterburi maakond, Peterburi kubermang – 6. detsember 1971 Pariis) oli poola juurtega Keiserliku Venemaa balletitantsija ja Prantsusmaa balletipedagoog.
Loomekarjäär.
Pärast 1890. aastal Peterburi keiserliku teatrikooli lõpetamist võeti Matilda Kšessinskaja keiserlike teatrite balletitrupi liikmeks. 1892. aastal edutati ta teiseks solistiks ja 1893. aastal priimabaleriiniks (aastapalgaga 3000 rubla). Põhiliselt tantsis ta Maria teatris (ballettmeister Marius Petipa). 
Vene baleriinidest esimesena tegi Kšessinskaja laval 32 fueteed järjest (enne teda tegid Maria teatris seda vaid itaalia baleriinid, sealhulgas Pierina Legnani). Lavakarjääri lõpetas Kšessinskaja 1917. aastal. 
Kšessinskaja oli ainus vene baleriin, kes pälvis revolutsioonieelsel perioodil "prima ballerina assoluta" austava nimetuse (1896).
Emigratsioonis.
Ta lahkus Petrogradist 1917. aasta suvel. Elas kaks aastat Lõuna-Venemaal, 1919. aastal emigreerus Prantsusmaale. 1929. aastal avas Kšessinskaja Pariisis oma balletistuudio. 1960. aastal ilmusid Pariisis tema memuaarid.
Isiklikku.
1921. aastal abiellus Kšessinskaja morganaatiliselt suurvürst Andrei Vladimirovitšiga.
Mitică Popescu

Mitică Popescu (2. detsember 1936 Bukarest – 3. jaanuar 2023 Bukarest) oli rumeenia teatri- ja filminäitleja.
1950. aastate lõpus alustas õpinguid Caragiale-nimelises Bukaresti Riiklikus teatri- ja filmiülikoolis, kuid oli sunnitud need katkestama. Kommunistliku Rumeenia julgeolekuteenistus Securitate süüdistas Popescut riigist põgenemise kavandamises, ta arreteeriti ning talle määrati kolmeaastane vanglakaristus. Vabanedes jätkas õpinguid ja Radu Beligan kutsus ta tööle Bukaresti komöödiateatrisse. 
Pärast kooli lõpetamist 1967. aastal asus tööle Piatra Neamți Noorsooteatris. Selles teatris töötas ta 1973. aastani. Seejärel naasis Bukaresti ja töötas aastani 2010 Bukaresti Väikses Teatris (rumeenia keeles "Teatrul Mic"). 
Mitică Popescu oli abielus näitleja Leopoldina Bălănuțăga kuni naise surmani 1998. aastal.
Pierina Legnani

 
Pierina Legnani (30. september 1863 Milano, Itaalia kuningriik – 15. november 1930 Milano) oli itaalia balletitantsija ja balletipedagoog.
Legnani sai 1892. aastal Milanos La Scala teatris priimabaleriini staatuse. 1893. aastal kutsuti ta tantsima Venemaale, kus ta sõlmis töölepingu Keiserlike teatrite direktsiooniga. Põhiliselt töötas ta Peterburis Maria teatris, kus tantsis ballettmeister Marius Petipa lavastustes peaosi. Tema lepingut pikendati korduvalt vaatamata Matilda Kšessinskaja vastasseisule ja intriigidele.
1893. aastal pälvis Legnani Maria teatri "prima ballerina assoluta" austava nimetuse. Debüüdiga balletietenduses "Tuhkatriinu" põhjustas ta sensatsiooni, tehes järjest 32 fueteed. Element, mida õpetati Milano balletikoolis, rabas venelasi.
Naasnud kodumaale 1901. aastal, töötas Legnani La Scala teatris. 20. sajandi alguses õpetas ta La Scala balletikoolis.
Vendlus (psühholoogia)

Vendlus on transtsendentaalse psühholoogia kohaselt olnud inimkonna algne seisund.
Ken Wilber kirjeldab oma raamatus „Eedenist alates“ fenomenoloogiliselt inimteadvuse arengut ürginimesest alates. Tema tõlgenduse järgi elasid ürginimesed teadvusliku universumi maagilisest alateadvusest. Tänapäeval esindavad seda seisundit veel naturaalmajanduslikult elavad aborigeenid.
István Bethlen

István Bethlen (8. oktoober 1874 Gernyeszeg – 5. oktoober 1946 Moskva) oli Ungari poliitik, ta oli aastatel 1921–1931 Ungari peaminister.
Ta pärines vanast Transilvaania aadlisuguvõsast. Ta valiti 1901. aasta parlamendivalimistel liberaalina Ungari Riigipäeva Ungari poole impeeriumis. Pärast Austria-Ungari kokkuvarisemist 1918. aastal võitles ta Ungari Nõukogude Vabariigi vastu ja temast sai Miklós Horthy lähedane nõunik. Ta oli 14. aprillist 1921 kuni 24. augustini 1931 Ungari peaminister.
1922. aastal asutatud Ühtsuspartei toel valitses Bethlen autoritaarselt. Ta püüdles Ungari majanduse konsolideerimise poole. 1927. aastal Itaaliaga sõlmitud liidu kaudu suutis ta luua vastukaalu Väikesele Antantile ja murda läbi pärast 1918. aastat aset leidnud Ungari isolatsiooni. Pärast Ungari okupeerimist sakslaste poolt 1944. aasta mais läks Bethlen põranda alla, kuid Punaarmee arreteeris ta 1945. aasta aprillis. Bethlen suri 5. oktoobril 1946 Moskvas Butõrka vanglas.
Alma Lindeman

Alma-Sofie Lindeman (kuni 21. aprillini 1933 perekonnanimi ka Lindmann; 7. märts (vkj) / 19. märts 1888 Tallinn – 14. jaanuar 1964) oli Eesti riigiametnik.
Ta lõpetas 1907. aastal Tallinnas linna l järgu tütarlaste keskkooli. Aastatel 1908–1917 oli ta Moskvas, kus töötas koduõpetajana. Koduõpetajana töötas ta ka Saksamaal, Šveitsis ja Prantsusmaal. Lühemat aega elas ta Inglismaal, Norras ja Rootsis ning lõpuks uuesti Moskvas ja Venemaa Kaukaasia-osas.
1917. aasta algul tuli ta Tallinna. Ta astus 3. juulil 1917 Maanõukogu kantselei teenistusse ametnikuna ja alates septembrist 1917 Maanõukogu kantselei juhatajana kuni Maanõukogu laialiajamiseni enamlaste poolt 15. novembril 1917.
Enamlaste võimuloleku ajal oli ta Maanõukogu sekretäri ülesandel tegev põranda all ja varjas Maanõukogu kantseleist enne enamlaste võimuhaaramist ära toodud arhiivi. Ka Saksa esimese okupatsiooni ajal ta andis Maanõukogu arhiivist teateid Maanõukogule ja maavalitsusele. Pärast okupatsiooni lõppu jätkas ta uuesti tööd Maanõukogu kantseleis juhatajana kuni Asutava Kogu kogunemiseni23. aprillil 1919, mil Maanõukogu kantselei koosseis läks Asutava Kogu juhatuse käsutusse. 
Ta oli 1919–1920 Asutava Kogu kantselei juhataja ja 1921–1938 Riigikogu Kantselei juhataja.
Vendlus (filosoofia)

Vendlus (prantsuse keeles "fraternité") on poliitilises filosoofias inimestevaheline solidaarsus või üksmeel.
Vendluse idee sisaldub Prantsusmaa rahvuslikus loosungis "vabadus, võrdsus, vendlus" ("liberté, égalité, fraternité").
Kirjandus.
Tõnn Sarv. Vendluse revolutsioon. – Teater. Muusika. Kino nr 7/8, 2020.
Vendlus (osadus)

Vendlus (inglise keeles "brotherhood", tuletatud ladinakeelsest mõistest "frater", "vend") on vaimne osadus, pühendumine või kuulumine mingisse ühendusse või institutsiooni ehk vennaskonda.
Fresnicourt-le-Dolmen

Fresnicourt-le-Dolmen on vald Põhja-Prantsusmaal Pas-de-Calais' departemangus.
Põllumajandusküla asub u. 16 km Béthune'ist lõunas ja 32 km Lille'ist edelas, maantee D57 ääres.
Gauchin-Légal

Gauchin-Légal (või Gauchin-le-Gal) on vald Põhja-Prantsusmaal Pas-de-Calais' departemangus.
Põllumajansdusküla asub u. 16 km Béthune'ist lõunas ja 47 km Lille'ist edelas, teede D73 ja D341 ristumiskoha ümbruses. Läbi küla voolab väike oja "Ruisseau de Caucourt", Lawe jõe lisajõgi.
Paula Radcliffe

Paula Jane Radcliffe (sündinud 17. detsembril 1973 Davenhamis) on Suurbritannia endine pikamaajooksja, maailmameister naiste maratonis (2005) ja mitmekordne maailmameister naiste poolmaratonis.
Karjäär.
Ta tegi täiskasvanute tiitlivõistluste debüüdi 1993. aasta maailmameistrivõistlustel Stuttgardis, kus sai 3000 meetri jooksus 7. koha.
1995. aasta maailmameistrivõistlustel Göteborgis sai ta 5000 meetri jooksus 5. koha.
1996. aasta suveolümpiamängudel Atlantas oli ta 5000 meetri jooksus viies.
1997. aasta maailmameistrivõistlustel Ateenas sai Radcliffe 5000 meetri jooksus 4. koha.
1998. aasta Euroopa meistrivõistlustel Budapestis oli ta 10 000 meetri jooksus viies.
1999. aasta maailmameistrivõistlustel Sevillas võitis Radcliffe 10 000 meetri jooksus Gete Wami järel hõbemedali.
2000. aasta suveolümpiamängudel Sydneys sai ta 10 000 meetri jooksus Suurbritannia rekordiga 30.26,97 4. koha.
2001. aasta maailmameistrivõistlustel Edmontonis oli Radcliffe 10 000 meetri jooksus kolme Etioopia jooksja järel neljas, kaotades pronksi võitnud Gete Wamile vaid 8 sajandiksekundiga.
2002. aasta Euroopa meistrivõistlustel Münchenis võitis ta 10 000 meetri jooksus kuldmedali Euroopa rekordiga 30.01,09. Rahvaste Ühenduse mängudel võitis ta 5000 meetri jooksus kuldmedali võistluste rekordiga 14.31,42.
2003. aasta Londoni maratonil jooksis ta maailmarekordi 2:15.25. See rekord püsis 2019. aastani, kui Brigid Kosgei jooksis Chicagos 2:14.04. Radcliffe'i aeg püsib Euroopa rekordina.
2004. aasta suveolümpiamängudel Ateenas osales ta nii maratonil kui ka 10 000 meetri jooksus, kuid katkestas mõlemad.
2005. aasta maailmameistrivõistlustel Helsingis tuli Radcliffe maratonijooksus maailmameistriks, püstitades võistluste rekordi 2:20.57.
2008. aasta suveolümpiamängudel Pekingis sai ta maratonil 23. koha.
Radcliffe lõpetas sportlaskarjääri 2015. aasta Londoni maratonil.
Ta võitis karjääri jooksul kolmel korral kuldmedali poolmaratoni maailmameistrivõistlustel (2000, 2001, 2003). Ta võitis kolmel korral ka Londoni maratoni (2002, 2003, 2005) ja New Yorgi maratoni (2004, 2007, 2008) ning ühel korral Chicago maratoni (2002). Krossijooksu maailmameistrivõistlustel võitis ta kolm kuld-, kolm hõbe- ja ühe pronksmedali. Krossijooksu Euroopa meistrivõistlustel võitis ta kolm kuldmedalit.
Isiklikku.
Paula Radcliffe'i vanatädi oli Briti ujuja Charlotte Radcliffe.
Paula Radcliffe on alates 2001. aastast abielus keskmaajooksja Gary Loughiga. Neil on tütar Isla ja poeg Raphael. Nad elavad Monacos.
2004. aastal avaldas ta autobiograafia "Paula: My Story So Far".
Ivan Hrõhorovitš-Barski

Ivan Hrõhorovitš Hrõhorovitš-Barski (ukraina keeles Іван Григорович Григорович-Барський, vene keeles Иван Григорович-Барский; sündinud 1713. aastal Litkõs Brovarõ lähedal Hetmaniriigis, surnud 10. septembril 1791 Kiievis Venemaa keisririigis) oli ukraina arhitekt, ukraina barokkstiili viljeleja.
Eluloolist.
Ivan Hrõhorovitš-Barski sündis kaupmehe perekonnas. Tema isa Hrõhorõ pärines väiksesest Bari linnast, sellest tuletati lisanimi Barski. Ivan oli kirjaniku ja rännumehe Vassõl Hrõhorovitš-Barski (Васи́ль Григо́рович Григоро́вич-Ба́рський; 1701–1747) noorem vend ja õppis nagu temagi Kiievi Mohõla Akadeemias.
Looming.
Ivan Hrõhorovitš-Barski kavandas palju kirikuid Kiievis ja mujal Ukrainas. Ajavahemikus 1752–1763 ehitas ta koos arhitekt Andrei Kvassoviga Kozeletsi Jumalaema Sündimise kiriku, mis nüüdseks on rahvusliku tähtsusega arhitektuurimälestis. Ta kavandas Kiievi Püha Kirilli kiriku kellatorni, mis valmis 1760. aastal ja lammutati 1937, Novi Petrivtsis Mežõhirja Issanda Muutmise kloostri, mis purustati 1935. aastal, aastail 1748–1749 valminud Simsoni kaevu Kiievis, ajavahemikus 1766–1772 ehitatud Jumalaema Kaitsmise kiriku Podilis ning arvukailt muid ehitisi.
Heinz Lindner

Heinz Lindner (sündinud 17. juulil 1990 Linzis) on Austria jalgpallur, kes mängib väravavahina Šveitsi kõrgliigaklubis FC Sion ja Austria jalgpallikoondises.
Ta alustas klubikarjääri Viini Austrias. Austria kõrgliigas debüteeris ta hooajal 2009/10. Hooajal 2012/13 tuli ta klubiga Austria meistriks.
2015. aastal liitus ta Saksamaa kõrgliigaklubiga Eintracht Frankfurt, kuid oli seal kahe hooaja jooksul varuväravahi rollis. Aastatel 2017–2019 mängis ta Šveitsi kõrgliigaklubis Grasshoppers. Hooajal 2019/20 mängis ta Saksamaa esiliigaklubis Wehen Wiesbaden. Aastatel 2020–2022 mängis ta Šveitsi kõrgliigaklubis FC Basel. 2022. aasta juunis sõlmis ta lepingu FC Sioniga.
Austria jalgpallikoondises debüteeris Lindner 1. juunil 2012 sõprusmängus Ukraina vastu. Ta kuulus Austria koondisse 2016. aasta Euroopa meistrivõistlustel.
Põhja-Küprose lipp

Põhja-Küprose lipp on tunnustamata Põhja-Küprose Türgi Vabariigi riigilipp.
Mežõhirja klooster

Mežõhirja klooster oli 10. sajandil asutatud õigeusu klooster Ukrainas, mis asus Kiievist põhja pool Novi Petrivtsis Dnepri kaldal. Klooster purustati 1930. aastate keskel.
Ajaloost.
988. aastal asutatud mungaklooster oli üks esimesi kloostreid idaslaavlaste alal Kiievi-Venes. Klooster sai korduvalt sõjategevuses ja tulekahjudes kannatada, kuid ehitati uuesti üles. 1894. aastal remonditi hoonestu põhjalikult ja korraldati ümber nunnakloostriks. Pärast oktoobrirevolutsiooni suleti see 1918. aastal ja Nõukogude Liidu Kommunistliku Partei Keskkomitee Poliitbüroo otsusel lammutati täielikult 1935.–1936. aastal.
Pärast kloostrihoonete lammutamist rajati kloostri maa-alale Ukraina Kommunistliku Partei funktsionääride residents. Residentsi kasutas eravaldusena Viktor Janukovõtš kuni selle võõrandamiseni 2014. aastal.
Konteinertaim

Konteinertaim on istutusanumas kasvav taim. 
Konteinertaimede kasvatamine on laiemalt levinud asumites, kus puudub looduslik maa-ala taimede kasvatamiseks. Eri liiki puhmaid ja taimi istutades saab luua liigirikkust. Taimed meelitavad kohale linde ja putukaid pakkudes neile varjupaika ja lisa toidulauale.
Konteinertaimedeks sobivaid taimi.
Peaaegu kõik taimed võivad kasvada konteinerites, kui järgida teatud reegleid. Lehtpuud ja põõsad loovad huvitava struktuuri ja sügisel pakuvad silmailu lehtede värvi muutumisega. Lisaks saab mitmetelt puudelt ja põõsastelt erinevaid vilju.
Sobivad ka erinevad köögiviljad nagu tomatid, baklažaanid, paprikad ja kurgid. Samuti saab kasvatada erinevaid juurvilju, näiteks porgand või kartul. Marjadest on kõige parem kasvatada konteinerites maasikaid. 
Konteinertaimedeks sobivad ka peenrataimed, kui arvestada sellega, et mitmed püsililled tuleb talveks tõsta soojemasse paika, nagu näiteks kasvuhoone või kelder, et vältida taimede külmumist.
Ka kõik sibultaimed kohanevad hästi konteinerites – kas iseseisvalt või koos teiste taimedega. Tuleb meeles pidada, et sibultaimedel on kindel õitsemisperiood ja taimed muutuvad teatud aastaaegadel uinuvaks, mille tulemuseks on maapealsete osade kuivamine.
Ohud konteinertaimede kasvatamisel.
Taimed surevad peamiselt kolmel põhjusel: läbikülmumine, kuivamine või toitainete puudumine. Kuivamise vältimiseks tuleks istikud istutada suurde istutusanumasse. See tagab parema niiskusrežiimi ja ei lase anumal läbi kuivada. 
Enamasti kasvatatakse konteinertaimi eesmärgil, et need pakuks silmailu aasta läbi. Konteinertaimede külmumise vältimiseks on soovitatav need katta pakasekaitsekangaga või viia anumad talvituma soojemasse ruumi. Samuti müüakse külma eest kaitsvaid spetsiaalseid potte.
Kasvatades taimi suletud keskkonnas, tuleks arvestada ringluses olevate toitainetega ja nende sisaldusega. Selleks, et taimed saaksid kasvada parimas võimalikus keskkonnas, tuleks neid väetada kas vähese mineraalväetisega või kasutada looduslikke väetisi, mis ei muudaks kasvatatavaid taimi tarbimiskõlbmatuks. Seejuures tuleb silmas pidada, et konteinertaimi võiks hakata väetama kolm nädalat pärast istutamist – siis, kui mulla toitainete sisaldus on vähenenud.
Võdubõtši kloostri Püha Georgi kirik

Võdubõtši kloostri Püha Georgi peakirik on 17.–18. sajandist pärinev õigeusu kirik Kiievis, Võdubõtši kloostri arhitektuuriansamblisse kuuluv ehitis. Kirik on ehitismälestis ja üks ukraina barokkstiili säravamaid näiteid.
Ajaloost.
Kirik ehitati väepealik Mõhhailo Mõklaševski tellimusel aastail 1696–1701 ja pühitseti Georgios Võidukandjale. Kiriku pühitses sisse metropoliit Varlaam Jasõnskõi. Kiriku uhkuseks oli viiekorruseline kullatud ikonostaas, mille kinkis hetman Danõlo Apostoli abikaasa Anna.
Nõukogude ajal kirik suleti ja varad rekvireeriti. 1936. aastal põletasid Võitlevate Ateistide Liidu (Союз Воинствующих Безбожников) Nõukogu komnoored kiriku ikonostaasi avalikult väljakul, hoolimata selle kunstiväärtusest ukraina baroki ilusa näitena. 1967. aasta tulekahjus hävis kogu kiriku sisustus ja freskod. Hävis ka katedraalis hoitud Ukraina NSV Teaduste Akadeemia vanatrükiste kogu. Kirik taastati muuseumi ja arhitektuurimälestisena.
Pühakoda tagastati 20.–21. sajandi vahetusel Ukraina Õigeusu Kirikule. 1998. aastal toimus esimene liturgia. 2007. aastal renoveeriti kiriku eksterjöör, ikonostaasi esimene korrus ja algas töö freskode ennistamisega.
Flandria Ballett

Flandria Ballett, ka "Flaami Ballett" (hollandi keeles "Ballet Vlaanderen") on Belgia suurim balletikollektiiv. See kuulub 2014. aastast omaette üksusena Flandria Ooperi- ja Balletiteatri koosseisu. 
Flandria Ballett asutati 1969. aastal kui Flandria Kuninglik Ballett ("Koninklijk Ballet van Vlaanderen").
Flandria Ballett tegutseb Antwerpenis, peamiselt Theater 't Eilandje's, kus asuvad harjutussaalid, töökojad ja balletistuudio. Etendused toimuvad Antwerpeni ja Genti ooperiteatrimajas.
Teatrijuhte.
Flandria Balleti etendusejuht on 2008. aastast Priit Kripson.